วิชัย+พันธมิตรดอดซื้อ‘SLC’เริ่มแรก15%
&#8220;SLC&#8221; ดึง &#8220;วิชัย ทองแตง&#8221; ถือหุ้นขั้นต่ำ 15% เสริมศักยภาพเคเบิลทีวี
10 ส.ค. 2554

“SLC” ดึง “วิชัย ทองแตง” ถือหุ้นขั้นต่ำ 15% เสริมศักยภาพเคเบิลทีวี
นายสุรพล ซีประเสริฐ ประธานบริษัท เคเบิลไทยโฮลดิ้ง หรือ CTH ผู้ประกอบการเคเบิลทีวี ในฐานะประธานเคเบิลทีวีแห่งประเทศไทย เปิดเผยว่า เข้าลงทุนหุ้นบริษัท โซลูชั่น คอนเนอร์ (1998) หรือ SLC โดยทำรายการซื้อขายกับนายฉาย บุนนาค ผู้ถือหุ้นเดิม SLC เบื้องต้นซื้อจำนวน 48 ล้านหุ้น คิดเป็น 15% เศษ มูลค่าซื้อขายกว่า 30 ล้านบาท และอนาคตจะเพิ่มสัดส่วนหุ้นมากขึ้น
ประธาน CTH กล่าวว่า เข้าลงทุนหุ้น SLC เพราะเห็นโอกาสทางธุรกิจที่เกื้อหนุนระหว่างกัน ซึ่ง SLC มีสปริงนิวส์ ช่องข่าวเคเบิล ขณะที่ CTH มีสมาชิกเคเบิลทั่วประเทศ 15 ล้านคน
“สปริงนิวส์ และ CTH จะช่วยเสริมธุรกิจซึ่งกันและกัน ซึ่งก่อนหน้านี้เราเป็นพันธมิตรกันอยู่แล้ว เมื่อมาถือหุ้นจะทำธุรกิจร่วมกันมากขึ้น และผมจะส่งตัวแทนร่วมเป็นกรรมการ 3 คน คิดว่ามีผมเป็นหนึ่งในกรรมการด้วย” นายสุรพล กล่าว
แหล่งข่าวจากวงการเคเบิลทีวี เปิดเผยว่า นายวิชัย ทองแตง มีส่วนถือหุ้น SLC ครั้งนี้ด้วย แต่ไม่ได้ออกตัวซื้อหุ้น โดยใช้พันธมิตรและตัวแทนเข้าลงทุน
สำหรับนายฉาย นักลงทุนรายใหญ่ หลังจากขายหุ้น SLC ให้นายสุรพลแล้ว จะเหลือหุ้นเพียงเล็กน้อยเท่านั้น และทำรายการซื้อขายหุ้นกันนอกตลาด เดิมทีจะทำรายการซื้อขายรายใหญ่ (บิ๊กล็อต) หลังปิดตลาดวันที่ 9 ส.ค. เปลี่ยนเป็นการซื้อขายนอกตลาดแทน